khistorydata/jeongjo-sjw-relations huggingface dataset:
정조 22년
李泰永啓曰吏曹郞廳來言承旨有闕政事取稟傳曰前望單子入之待下批牌招察任
정조 22년
傳于李勉兢曰右副承旨入侍
정조 22년
注書曺錫中病代以金啓溫爲假注書
정조 22년
李泰永以禮曹言啓曰今此雜科覆試時本曹參議有闕之代令政院卽速稟旨差出待下批牌招以爲備員擧行之地何如傳曰允
정조 22년
李泰永啓曰因禮曹草記今此雜科覆試時本曹參議有闕之代令政院卽速稟旨差出事允下矣政官牌招開政差出何如傳曰令該曹口傳差出
정조 22년
吏曹口傳政事以蔡弘遠爲禮曹參議
정조 22년
以同副承旨李相璜上疏傳于李勉兢曰家貧親老不但通朝之所知是誰之家而年前除郡何以官享見其疏何可例批昨日還下送之守令似未及發程慈山倅改差令該曹口傳差其代將老下往榮養仍使官享於其先故祠版此上疏還給
정조 22년
吏曹口傳政事以李相璜爲慈山府使
정조 22년
李勉兢啓曰卽者義禁府都事來言時囚無得過三日滯囚曾有定式矣時囚罪人宋益鼎洪樂游當爲捧供而知義禁金思穆問啓入啓權未肅拜同義禁林濟遠在外只有判義禁趙宗鉉一人不得備員擧行云知義禁權卽爲牌招何如傳曰允在外堂上許遞前望單子入之待下批亦爲牌招
정조 22년
同義禁前望單子入之李漢豐落點
정조 22년
以禮曹參議蔡弘遠牌不進罷職傳旨傳于李泰永曰只推仍以前牌更招使之先進去後謝恩
정조 22년
洪仁浩啓曰臺諫擧條書入事體何等至嚴而今日臺啓中下諭啓辭以依啓承批而擧條中漏落不書以至啓下臣之不能檢察不勝惶恐當該注書所當重勘而本院請推之外無他可施之罰何以爲之敢稟傳曰注書之漏落雖甚可駭該房之捧入亦是不察注書先汰後拿承旨遞差
정조 22년
李泰永啓曰臣與左承旨洪仁浩伴直矣纔已遞差出去伴直無人右副承旨李肇源卽爲牌招何如傳曰聞有實病許遞
정조 22년
傳于李泰永曰都承旨許遞前望單子入之
정조 22년
承旨前望單子入之李鼎揆申耆沈晉賢李海愚落點
정조 22년
李泰永啓曰左副承旨李勉兢卽爲牌招以爲伴直之地何如傳曰允
정조 22년
以京畿監司李在學狀啓領敦寧金履素溫陽地下往時依回題觀察使出待置之事傳于李泰永曰以近日體例日紊之時何必爲此除弊之擧乎卿及差使員等陪行依例磨鍊事回諭
정조 22년
兵曹口傳政事護軍單李晩秀
정조 22년
李南圭汰去代以李錫祜爲事變假注書
정조 22년
吏曹啓目粘連啓下是白有亦觀此知敦寧府事蔡弘履上疏則以爲臣本無敦寧格例所在有難仍冒亟命照例遞改以存公格亦爲白有臥乎所旣無敦寧則揆以公格似當許遞是白乎矣重臣所帶遞仍當否臣曹不敢擅便上裁何如判付啓依回啓施行爲良如敎
정조 22년
李泰永以禮曹言啓曰今此雜科覆試時本曹參判有闕之代令政院稟旨差出待下批牌招以爲備員擧行之地何如傳曰允
정조 22년
李泰永啓曰因禮曹草記雜科覆試時本曹參判有闕之代令政院稟旨差出事允下矣政官牌招開政何如傳曰允
정조 22년
禁府啓目報恩前縣監宋益鼎原情云云問目內辭緣泛稱遲晩刑推得情何如判付啓王府關和信如金石兺不喩風化所係孝理爲先是隱則爲幺麽一邑宰所恣意破壞者寧不駭痛之甚乎法典內除非應坐爲奴婢雖鞫獄重囚有遭故者例許葬前給暇山訟胡大事也設又有發惡官前之罪比之鞫囚輕重亦果何如則渠敢用無於鞫囚之法乎卽此爲斷案所謂成服前後一日之相左相符特緦功之察是置事旣發覺之後一有低昴前勘之李夏保不亦冤乎該倅宋益鼎段施以定配之典爲旀本事差殊於夏保乙仍于處分未免減一等而只勘該倅勿問道伯何曾聞如許國綱乎當該道臣韓用和段置爲先越俸五等以爲諸道營邑忽於守法重倫者之戒爲良如敎又啓目大祝洪樂游原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允
정조 22년
大司諫宋銓啓曰臣身在喉院忽奉除命朝講時至又有先入待之敎自來情勢有不暇顧卽爲顚倒趨承而經筵旣撤不卽退出肅命之前仍參賓對遽然進前至被承宣之請推昏謬所致大損臺體其何可一刻仍冒於臺次乎請命遞斥臣職答曰勿辭
정조 22년
李勉兢啓曰大司諫宋銓一日再啓煩瀆退待物論矣敢啓傳曰知道
정조 22년
應敎李翊模副應敎沈象奎持平鄭繼忠校理李貞運金銑副校理嚴耆正言申溆修撰李羲甲趙德潤啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相貫者此而置之則又不知幾箇凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此每不覺懍然迺於頃者伏承傳敎下者罪人之不在黜置之所果是眞的矣其爲驚心痛骨當復如何還發配所之啓幸蒙允兪出置城外之命遽又繼下使亘古所無之劇逆自同無故任便居住於城闉咫尺之地此何刑政此何擧措神人之憤鬱由是益激宗社之憂虞從此轉深三尺至嚴一刻難貸請寢罪人鄭致達妻出置城外之命依前還發配所亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者唯大計之沮遏也與國榮所謀議者唯國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相連徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後四字刀割凶謀逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕莫念國恩之圖報徒知凶賊之力護耇輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積至於前後凶逆之十四字刀割姻附賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈菀國論去而益激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典十二行刀割答曰不允六字刀割
정조 22년
持平鄭繼忠正言申溆啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占臺府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕類沮遏代聽之逆皆其部曲則亂本凶圖甚於耇輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人啓能亟施孥籍趾賊等凶種快施邦刑獻遂設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未有者也此豈渠一人之所作爲一時之所做出和同之類必有其人黨與之討不容少忽而旣搜之文書倂皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙此得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮之亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌一行四字刀割凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥四字刀割已是劇逆之斷案而乙巳春諸賊指日擧兵之時自擬內應內將至於書給四柱先占身數其所爲計至凶極獰而況渠五字刀割逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討快行而誅殛之典只及其身收孥之律尙未擧行揆以王法萬萬失當以謙以逆復之子傳襲其父之凶圖六字刀割鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孽之待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭八字刀割與同二字刀割之說旣已遲晩顧瞻他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何纔到湖界旋從迂路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法噫嘻痛矣亂臣賊子從古何限而豈有若九宗之窮凶極惡至妖絶憯者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵亦下馬之言陵卒之參證明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彝之心孰不欲明張沬飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢卽是王章之所不可已者而纔得承款未及正法致使往牒所無之極逆大憝徑先致斃於獄中輿情之憤惋固不暇言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典答曰不允
정조 22년
正言申溆啓曰請金甲島爲奴罪人克觀更令王府嚴鞫得情夬正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上新除授正言金商雨時在忠淸道忠州地請斯速乘馹上來事下諭大司諫宋銓以身在喉院忽奉除命朝講時至又有先入侍之敎自來情勢有不暇顧卽爲顚倒趨承而經筵旣撤不卽退出肅命之前仍參賓對遽然進前至被承宣之請推昏謬所致大損臺體其何可一刻仍冒於臺次乎引嫌而退講筵賓筵先後有異未肅仍參有損臺體請大司諫宋銓遞差答曰不允下諭事處置事依啓
정조 22년
漢城判尹朴宗甲疏曰伏以臣居藩三載無一善狀民窮而不能救財竭而不能理無所猷爲坐博溫飽殿下之施臣大如河海而臣之報殿下小蔑涓埃有臣如此當得何罪早夜惴惴罔知攸濟乃蒙聖度曲加涵貸過著而不錄罪發而必原安保爵位坐到瓜期此非愚庸如臣所當得於君父者臣亦人耳寧不知感今則代已出矣行將歸矣積歲沈痾幸得生還一覲天陛少慰犬馬戀結之忱則雖卽日退塡溝壑誠萬萬無餘恨矣第臣於八座晉秩之命實有惝怳震懍而不能自定者臣之庸散淺劣不合適用之實不但臣所自知國之人皆知之以殿下之明聖豈有所不燭哉而從前叨冒無非踰濫此特以生於世廕之家僥倖黃紙上題名故節次推挨滾到此地亞卿亦卿耳豈曰賤分之所堪而猶可諉之曰貳於人而不自成殿下記講肆之舊恩喜罪籍之新解苟欲以一資榮臣臣亦受以爲榮而不敢辭於是乎感結之私掩辭受之義而人固不以爲非臣心亦無憾者處臣之地亶合如此也至於進此一步則殿下之榮臣亦太過矣臣始可以言辭受之義矣夫六卿之爲職進而論道於朝退而各專其事得其人則其君安富尊榮不得其人則其國委靡叢脞譬如四時之行天八紘之維地一或失其序而不得其位則天地不能自成其關於人國者顧何如而曾是可以苟然充數乎且夫聖王之官人必歷試而知其可用然後用之故擧無遺賢臣之釋褐今三十年而立朝不能十考至於亞卿廑二朞餘歷一佐貳而止耳藉使臣眞有可用之才廟堂何由知其可用而遽薦之殿下又豈可輕授而不之難乎人器之不稱如是官爵之無漸如是廉防分義之輕重臣亦可以知所處矣抑臣私情之悸恐不寧者則尤有甚焉臣以九死一生之身幸蒙殿下隆天厚地之澤出坑坎而覩天日去刀俎而就袵席扶持將覆之門戶完聚胥離之家族至願已畢更有何望歲時奉朝請承起居以伸臣子之常禮退與田夫野老歌詠聖澤於畎畝之中卽臣今日之事而身不自有事乃大謬數年之間自下大夫而驟躋卿列已是千萬意慮之所不到今又按腴藩而準朔攬崇秩而還朝水衡京兆恩命聯翩一營動色闔門攢祝臣手奉榮誥感涕無從而驚餘曲木懲甚冷薤綿力薄材驟躐如此人猜鬼嫌理必無幸止令眇福不勝榮寵全其軀而歸之於造物則固臣之所不辭也過積於官高怨聚於名盛雖以殿下之庇覆臣眷護臣亦將奈何他不得而不能保終始之澤則臣雖萬被誅殛無以解辜恩負國之罪矣殿下於世臣之家每務全保深仁厚澤洽于人心況如臣者卽殿下鑢鞴中物也前之所以曲費造化者今可坐視其毁破而不爲之地乎殿下念到於此不待臣言之畢而必將有以處臣矣交龜在邇納符不遠揆分揣義轉益惶蹙玆敢披瀝肝血仰瀆崇嚴伏乞聖慈天地父母諒臣情之非出飾讓念名器之不可虛授亟命還收臣職秩以靖私分焉臣無任云云答曰省疏具悉卿其勿辭上來行公
정조 22년
同副承旨李相璜疏曰伏以君臣等威截然如天地宜不敢干以私而苟其衷情懇迫靡所控極則疾痛之呼亦或有不能自已者臣本鮮民之生耳險釁之命早失父訓煢孑之身惟恃母慈而臣母今年已迫八耋崦嵫餘景又見事母之日短恤焉自傷方寸如麻且臣生於貧窶性又迃疎百無攸爲仰食於臣母而臣母親井臼之勞執組績之事支持頹戶牽補缺産全保臣身得有今日而顧臣母則病不能自振尩然在床日就柴削是不但喪戚之所震剝衰病之所侵鑠而已艱難勤楚以至於此臣則曰職臣之由臣旣使臣母緣臣而病而顧不能少效子職凡百營幹茫無措處糜粥之屢空而飢不能飽布帛之不繼而寒不能溫藥餌之恃以爲命而亦不能對證投劑坐見其澌綴沈痼莫保朝夕有子如此生不如死臣實左右思量不知所出惟是自語於心尋常如結者苟能奉毛生之檄而遂潘縣之養供之以滋味之美繼之以蔘朮之補節宣以時醫治隨方則小可以無憾於臣心而若因是而撐支歲月復獲全安亦未爲不可必之事思之及此按住不得玆敢冒瀆擾之誅而徹閔覆之聽伏乞聖慈天地父母哀其私而恕其僭特令選部畀臣一縣俾伸至情千萬幸甚臣之所蒙被於我殿下者顧何如也自通朝籍偏承異渥前後十三年之間殆乎無願不遂無欲不從而臣乃迷不知止又此丐恩而祈幸臣於是尤不勝悚恧隕越之至臣無任云云
정조 22년
戊午四月初五日辰時上御便殿右副承旨入侍時右副承旨李肇源記事官曺錫中承膺祚金履永原任直閣李始源以次進伏上曰右諭善聞有眩氣其已差勝與否問之而如可强則可以開講否亦爲知入賤臣回奏曰可强云矣上曰直閣出去同入開講可也仍命退諸臣以次退出
정조 22년
戊午四月初五日未時上御便殿都承旨入侍時行都承旨李晩秀記事官洪奭周承膺祚金履永檢校待敎沈象奎以次進伏訖上曰海伯疏語見之乎無論事實之如此如彼以學士衙門而有作錢市直等文移往復者豈非羞恥事乎仍命書黃海監司李義駿疏批又命書傳敎曰都承旨許遞前望單子入之仍命退諸臣以次退出
정조 22년
行都承旨徐龍輔未肅拜行左承旨沈晉賢坐直行右承旨申耆坐左副承旨李勉兢坐直右副承旨尹致性未肅拜同副承旨李海愚坐注書曺錫中病洪奭周仕假注書金啓溫仕直事變假注書李錫祜仕
정조 22년
沈晉賢啓曰禁衛營將官來言今日本營軍兵日次私習云矣敢啓傳曰知道
정조 22년
沈晉賢啓曰御營廳將官來言今日本廳軍兵日次私習云矣敢啓傳曰知道
정조 22년
傳于沈晉賢曰左承旨入侍
정조 22년
傳于李海愚曰左副承旨入侍
정조 22년
傳于尹致性曰右副承旨入侍
정조 22년
吏曹口傳政事以李祖承爲禮曹參判
정조 22년
傳于申耆曰右承旨入侍
정조 22년
沈晉賢啓曰新除授行都承旨李鼎揆時在慶尙道慶州地斯速乘馹上來事下諭何如傳曰許遞解由未出人勿施前望單子入之
정조 22년
申耆啓曰處義之太過可謂求說不得何以如此委折問啓可也事命下矣問于知義禁金思穆處則以爲臣之遭罹尙忍言哉憯誣四至必欲甘心如非我聖上至仁厚德顧何能保有今日也前後往役不敢言私而冒赴者蓋出於小效犬馬之忱以伸分義之計而至於官職去就爲人臣而得此題目將何以彈冠揚揚於搢紳之列乎今若徒恃寵靈無難進身廉防之重由臣而壞不但一身之自謬其於淸朝之貽羞何哉屢犯違傲迷不知變有臣如此生不如死今伏承問啓之命惶懍震越尤不知死所云矣敢啓傳曰廉防累伸豈可更事處義乎從重推考使之斯速肅命
정조 22년
李勉兢啓曰卽者典醫監官員來言雜科覆試當爲設行而提調沈煥之謂有身病不爲進參云卽爲牌招以爲擧行之地何如傳曰允
정조 22년
承旨前望單子入之徐龍輔尹致性落點
정조 22년
沈晉賢以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 22년
沈晉賢以訓鍊都監言啓曰本局哨官閔光德身病甚重勢難察任改差何如傳曰允
정조 22년
沈晉賢以訓鍊都監言啓曰本局哨官閔光德改差代加設哨官金煐陞實之意敢啓傳曰知道
정조 22년
行護軍李城輔疏曰伏以惟我元良岐嶷天成溫文日就始講經傳明達奧旨實是宗社生靈莫大之慶也臣夤緣嘉會昵侍玉質志願已畢榮耀已極退塡溝壑寧有餘恨竊伏念臣於年前賜對祗承聖敎以心治道亹亹提諭至意藹然可以感動神明而臣全蔑知識又以一郡吏咫尺前席不敢奏對微發其端惶恐而退竟不免於仰負勤命矣玆被敦召更瞻淸光優假寵章逈出尋常待遇之隆勉留之勤有非如臣所敢承當惝怳隕越靡所容措臣以世祿遺裔受恩深厚與天無極苟有一分報效可以少贖其欺誣之罪則磨頂放踵千萬甘心而涓埃圖報亦無其路此恨悠悠其將難瞑然臣旣無藉手事君之資則豈敢進仰勉之語而秪是犬馬之忱銷鑠不得竊願我殿下爲堯爲舜上承千聖相傳之統卓然爲萬世帝王之表準又竊恐我殿下或於一念之間有所不及於堯舜而未得致熙皞之治卽此祈祝顒望之切夙夜耿結不能暫忘一段苦衰上穹照臨今當告歸之日敢有一言之獻粗效世臣畢義願忠之誠惟聖明不以人廢言而垂察焉恭惟列朝以來聖繼神承丕闡文敎至于孝廟以道統爲己任精一心法卽本朝家學也我殿下資挺上聖學冠百王至行盛德孚格神人誠吾東方千一之會也朱子以爲孟子見得敏見得快見得聖賢大段易做又以性之反之之說告於時君臣愚竊嘗推演餘意則反之之聖大有功於天下後世殆過於性之之聖蓋性之則如天之不可階而升也反之則人力奪造化雖千載之下慨然而有希望效法之意故也況以我殿下聰明睿智之質學聖有至易之訓惟殿下可以當之先正臣李珥以堯舜禹湯相傳之緖仰勉於宣廟曰道統在上則道行於一時澤流於後世此臣所以深有望於殿下也其惓惓丹衷尙若可見臣嚮以此意陳達以爲聖上每於一念之發必法堯舜則卽一堯舜也繼之以持敬精一爲繼往聖開太平之本今又以至誠無息爲持敬精一之本此皆殿下平日之所講明而服膺則無容更煩且是陳談然若論聖學之綱領則豈有加於此者哉蓋慄慄危懼常有臨深履薄之戒則及其至也篤恭而天下平而上下一於祗敬則天地自位萬物自育氣無不和而四靈畢至矣又於一念初發之際審察於危微之幾常使道心爲主則及其至也中和位育之極功而與天地合其德矣惟此持敬精一之工皆大有關於希聖希天之學平治天下之法則一心悚然旣如不及而猶恐失之宜不容晷刻之少弛矣然從容乎天理之中則行順心安而樂意生樂意生則自住不得所謂過此以往未之或知也窮神知化德之盛也然苟無勉勉循循自不能已之工則將何以硏窮萬化而爲裁成輔相之道乎學問之道立志定而講究義理分明譬之於英雄之主所以得天下只是立志定殿下自在春宮誠心典學有挽回三代之志聖志可謂已定矣聖學可謂已明矣而臨御二十餘年尙未見至治之象臣愚死罪以爲或於涵養省察之方有所未盡而然歟洛閩相傳之旨以至誠無息爲主而又示之以用工甚易謂涵養之工誠易間斷然纔覺間斷便是相續亦不必深著力欲常常惺覺莫令放失積累久之自然接續此事用力極不多只在念不念之間此爲心學至精至微之要訣而反之之聖亦不過循此而成耳殿下固已潛心體認有所深契而已警省處益加警省朝乾夕惕至明至健則旋乾轉坤之功不出乎一念之間矣殿下希天之功無少間斷則由此以往有無疆之休希天之工有少間斷則由此以往有無疆之恤矣天德王道之大成惟在於至誠懇惻念念不忘可不勉哉古昔帝王所以維持防範之道纖悉俱備及至後世無復遺規惟殿下頻接儒臣討論經藝使兩筵侍讀之聯音韻相和洋洋淸禁則惟我元良薰陶啓發之際自有得乎聖學傳心之妙矣惟殿下念哉竊惟今日種種痼弊有不勝其深憂永歎者名義未肅而人志靡靖道學寢微而邪說肆行言路不開耳目壅蔽風俗日頹廉防益壞一世之奢靡極熾而財用罄竭生民之困悴轉甚而剖克未已中外士夫徒尙藻華之末殆無行檢之實敦樸質厚之風不可復見輕儇浮囂之習愈往益甚駸駸然入於莫可收拾之境後之視今當以爲何如哉至若昨冬三賊之妖獄事宜窮覈而掩置不問如此而欲人心之正不亦難乎臣恐奸軌之徒益無所憚而世道之憂亦將無窮竝乞克懋聖念焉且聖人之損益四代隨時裁宜則尙質之道正爲今丕變俗習之一端也伏願殿下明先王之道術定一代之趨向扶植世敎恢張治具爲表率導迪之法而然苟無感通之妙則亦何以丕應徯志咸趨於大中至正之敎乎夫至誠無息然後可以造神化之境可以與隆盛之治未有盡其誠而不能動物者觀乎鼓舞群動捷於影響則可以知聖人之德感於人者若是其速也伏願殿下益勉純誠久道化成上以繼堯舜以來相傳之緖下以開億萬斯年太平之業使海東含生之類有於變時雍之化歌詠蹈舞於太和氤氳之中則至德淵微自然之應於是乎益可見矣邇來虹貫日食殆無虛歲此乃天心仁愛之至不待政令之失而先致警告以啓聖心使盛德大業終始完粹者也雖以唐虞三代之盛災孽亦多是以明王以無災爲懼以有災爲幸而益致其恐懼修省之實或於一言之善熒惑退舍則以殿下之明聖必有所積誠感神仰答天意之道矣此豈如臣之顓蒙所敢窺度者哉夫聖莫聖於重華而當時群臣陳勉之言自今觀之有若齟齬而不當迂闊而可怪然頃刻畏謹之不存毫忽幾微之不察則發於施措之間實有無窮之害故其丁寧告戒至於如此此所以爲唐虞之治也殿下撫臨群下如慈父之視稚子苟非頑如木石者必皆有捐生報國之心而溫綸屢降直言是求顧乃含默爲事諛佞成習終未見憂國如家極言竭論之人後有記史者操管而書之曰主聖臣直從古所稱而吁咈之風寂然無聞諸臣之背負國恩已不可勝言而拜昌之休若出於至誠則當時之象何至於此云爾則是乃不識殿下求助之盛意者也豈不爲臣子之至恨而大懼也哉伏願殿下如有誠忱篤至言議剴切之臣則今日嘉奬一人明日嘉奬一人翕受敷施每有實效則忠言嘉謀日進於前而有光於竹帛矣昨日朝講時以戒懼謹獨之旨諄諄下敎皆出於妙契深造之聖學而臣適以疾作神思昏謬其所奏對皆甚荒陋玆又仰陳其未畢之蘊矣戒愼恐懼雖爲統體之工夫又以戒懼謹獨分而言之而至於未發之說則思慮未萌而知覺不昧未發時境界也儼然如有所思肅然如有所戒未發時工夫也以昭昭靈靈之知覺略略照管於止水明鏡之體則渾然燦然無不呈露於其中而所謂戒愼恐懼不宜看得重者而此時氣不用事故別無疵病之可言及其一念初動氣始用事故易有疵病之可言則最可警省處也以此雖於毫忽幾微之際宜極加省察無所放失而朱子以知字爲求心之妙詮又以爲知求則心便在此矣求字已是剩云者眞是精微之訓也伏願殿下每於人道危微之際益加愈精愈密之工以爲應萬事之本焉曾子之傳道統惟在於專用心於內則向裏之工可不勉哉臣猥被殊榮前後錫賚便蕃無往非雨露之私而至於戶部輸送米肉尤非賤臣之所敢承者也伏乞諒臣至懇收回成命焉臣本以庸下之姿夙抱癃痼之疾志業荒廢百不猶人而濫叨匪據以來拊躬循省固知其仰累日月貽羞朝廷宜在罔赦悸恐憂愧方寸煎灼實無抗顔人世之念玆者趨命旣出於延頸之忱伸分之義而兼爲呈身露實祈收誤恩之計矣伏乞天地父母特垂終始生成之澤亟令選部不復檢擧使螻蟻殘喘安意待盡於隴畝之中千萬幸甚賤疾增劇勢難留滯徑出國門轉尋鄕路跡涉擅行嚴章是竢而瞻望五雲戀結益切今乃臨行拜章愚衷所激言不知裁尤增悚慄方治疏將上之際史官儼臨傳宣召旨而昏窒之餘尙未回蘇未得奔趨旋卽啓程益添違傲之科也臣無任云云答曰省疏具悉卿懇自卿造朝一再晤言已驗胸次之無累更喜襟期之相照朝夕左右欲常常見之早開邇英之對卿之隨入翹跂以竢際接辭以疾之附奏姑許撼頓餘安意加攝趁夕間復遣史官訊之以起居節兼叩何日登筵史官未還辭牘先至駕屨聞旣發向松坡津悵然失圖無以爲喩今卿出郭之行如彼其若浼豈予恩禮誠待之未篤而不能使伊人之白駒食我場苗也然於昨日講席申勉時往而時來亦或意在將順行且踐約耶委送在直起居郞俾宣批旨未罄之蘊望須仔細寄對以副留鑰待卿之至意疏中縷縷可見惓惓誠衷敢不隨處用力在寡躬在正學在世道眞正萬金良方益庸歎服夜漏已下區區多未悉都冀卿行之幡然遄旋仍傳曰此批答卽令入直上注書馳往傳諭于儒臣止宿處明當續遣承宣先以行止知來仍傳筵敎度支輸送米肉之辭巽尤豈不萬萬過當乎安心領受事史官一體口傳宣諭以來
정조 22년
戊午四月初六日卯時上御重熙堂左承旨入侍時行左承旨沈晉賢假注書金啓溫記事官金景煥承膺祚以次進伏訖上曰左副承旨入侍賤臣承命出傳行左副承旨李泰永進伏命書傳敎曰今日欲於召對見卿同爲入侍事遣史官傳諭于儒臣仍敎曰入侍注書卽往傳諭于諭善知其去就以來賤臣承命出傳記事官洪奭周進伏上敎泰永曰昨日海伯疏語承旨見之乎所陳諸條已令廟堂議于該堂及曾經道伯承旨亦曾經道臣須善爲商議區處也疏中亦言穀多之弊而大抵目今還弊一言以蔽之曰盡分之爲害若能一齊釐正盡分穀皆爲半分常賑穀皆爲三司則旣有益於守令之養廉民亦無穀多之苦矣向日灣尹疏亦言還弊灣府分留之數果爲幾何晉賢曰元穀六萬石分給者爲五萬二千石而留庫只爲八千石矣上曰邊上重地留庫之若是零星尤豈成說乎晉賢曰此亦由於支放之專資耗條故不得不然矣雖以五萬二千石較戶均分則亦不至太多而貧弱者偏受其困豪悍者率多拒給故常年每以穀多爲苦而一遇歉歲縱有加分之數反患其不足經濟亦難以其穀多而遽議減縮矣上曰支放之着手於耗條果是近來之通患矣前府尹趙鎭宅有請得加分一萬石今已罷之乎晉賢曰乙卯年已爲革罷矣泰永曰還政一事朝家每以裒多益寡較戶量穀申飭不啻縷縷而每不免弊端之依舊蓋緣邑力率多凋殘吏輩亦皆凋殘其所着手容奸惟在還穀一路故也上曰鑄字價米事頃在故重臣徐命膺之爲校書提調也因本館之釐弊劃屬關西小米耗條千石伊後辛丑移劃於海西而亦不過以詳定價作錢三千兩別無爲弊之端矣昨始聞之則近自內閣行關該道至問其穀貴之邑又使修納市直成冊云此必緣於下屬之欲圖沾漑而以奎章閣學士之印印給於此等文書者豈非羞恥事乎泰永曰此事本末臣未詳知而道臣疏中一二未經事之閣臣等句語亦似太過矣上曰償債穀事亦不成說矣承旨詳知其事實乎泰永曰此蓋因年前蕩債之後必欲以某條名色代充其數故劃得勅需每歲春給秋捧而限以十年取其息利云矣上曰此便是立本一言以蔽之曰要利之計也況其吏緣爲奸弊必多端不須多般商量斷當革罷然後爲宜第其區處之方不可不另加講究還屬於本府勅需庫或因以作米半分半留果爲如何泰永曰作米半分固爲好矣而但衙門名色之多爲近來第一痼弊若又作米添一名色又有生弊之慮矣上曰衙門名色之釐正飭敎已久尙不擧行何也且名色雖多不過是備局三司營賑等數件而同一衙門之中又以年條區別者亦極無義矣泰永曰償債穀之爲弊誠如道臣疏語不可不及今革罷其間取息之數以勅需錢某樣區處似無不可矣上曰須待本司會議之日出意見爛商也賤臣回奏曰承命傳諭于諭善則以爲賤疾自昨添劇今雖少減而難於强疾今日召對無以進參云矣上曰右副承旨入侍右副承旨李勉兢進伏上曰禮曹亞三堂皆已進去於雜科乎勉兢曰然矣上曰雜科已試者今爲幾何勉兢曰譯科已畢方試醫科矣觀其隔帳捧講抽籤呼名之法防奸之意非不嚴也而請囑成習殆不可堪渠輩固無足責而此亦士夫之恥也上曰承旨之親病今則何如勉兢曰大勢雖已向差而手足尙有痿痹藥餌亦爲連用矣仍命退承史以次退出
정조 22년
戊午四月初六日午時上御重熙堂右承旨入侍時行右承旨申耆記事官洪奭周金景煥承膺祚以次進伏訖上曰卿之使行回還後初拜承宣矣能無路憊乎耆曰姑無疾恙矣上曰上使頗有憊意矣耆曰似緣重病之餘故如是矣上曰彼中所見果何如耆曰宮室城墉洵爲壯麗而其餘則別無可觀至於房堗之制大遜我國上使之病亦祟於房舍之過冷矣臣於今番身親歷過而刷馬驅人事誠一痼弊此輩近數百名皆是烏合之類而人皆頑悍不網不笠且喜與彼人鬪毆作拿非但所見之可怪實不無生事之慮矣上曰若以雇車代刷馬則何如耶耆曰雇車亦有弊云而似勝於此矣上曰蔘包之許通果有譯舌輩得利之效否耆曰銀貸難以多貿而所得者只是緞紬長遠之利雖未可知而數年之聊賴則優可爲之矣上曰能無潛商之弊乎耆曰潛商之弊果難防塞而如緞禁一事前後飭敎何等申複而今番亦多現捉莫非法綱之解弛矣上曰書冊之禁果無犯者乎耆曰譯舌輩亦以爲便云而今亦捉兩帙矣臣等留館時禮部侍郞鐵保以文集筆蹟各印一卷送于三使臣而文固典雅頗有可觀以其有禁不敢持來矣上曰其人如何耆曰雖是滿人而頗爲淳朴亦有文人模樣矣上曰和珅亦已老乎耆曰尙未老矣福長安與和珅俱稱寵臣分立上皇左右而福長安人頗樸鈍應對使令專是和珅爲之矣和珅狀貌極爲伶俐而亦非大器矣大抵北方之俗可謂勁悍昨年八月選軍三千於黑龍衛往征苗蠻其不得與選者皆擊劍悲歌恨其不能從征云此其鋒銳孰能當之上曰近來箕府之枵然極可悶矣今番所見果爲何如耆曰箕府人物素稱繁富大同江上無日無船遊之人臣於數十年前尙及見之今則民貧財竭絶無游宴者矣使行入去時例齎不虞備銀八百兩自平壤義州擇其品好者以充而所謂八百兩吹煉之後殆減三分之一其儲蓄之枵然此亦可推知矣仍命退承史以次退出
정조 22년
行都承旨徐龍輔坐行左承旨沈晉賢坐直行右承旨申耆坐左副承旨尹致性奉命進去右副承旨李海愚坐直同副承旨未差注書曺錫中病洪奭周仕假注書金啓溫仕直事變假注書李錫祜仕
정조 22년
尹致性啓曰自明日溫繹間視事頉稟之意敢啓傳曰知道
정조 22년
尹致性啓曰來十一日專經文臣殿講日次矣敢稟傳曰與春孟朔殿講同日爲之
정조 22년
尹致性啓曰來十一日輪對日次矣敢稟傳曰爲之
정조 22년
沈晉賢啓曰來十一日朝參日次矣敢稟傳曰停
정조 22년
傳于徐龍輔曰儒臣行止夜遣史官尙未回奏可知其行邁莫留今雖委遣承宣敦諭勉留而此猶近於外面念其行具之齟齬行色之草率衰老筋力必多難强爲先星火嚴飭畿營儒臣行止陸續探問馳啓而夫馬及支應亦爲嚴飭擧行事分付
정조 22년
行都承旨徐龍輔行左承旨沈晉賢行右承旨申耆左副承旨李勉兢右副承旨尹致性同副承旨李海愚啓曰伏以招徠賢士盛世之美事輔導睿學今日之急務右諭善李城輔以林樊讀書之儒膺胄筵講學之任我殿下深軫早敎之謨屢勤敷心之諭東岡之志俾回北闕之召竟赴禮成相見日開講席上下胥悅中外聳聽竊庶幾朝夕左右薰陶德性副殿下禮遇之盛資元良講劘之益矣不意食場之駒未縶在浚之旟徑發城鑰仍留疏批誕宣欲留之盛意藹然於十行臣等伏不勝感激欽仰之至而第其旣發之程未易言旋已開之講將致間斷朝野觖望已無可言而況惟我元子宮悵然如失之懷當如何哉伏願益篤誠禮更加招延俾彼遐心不遠而復千萬幸甚惶恐敢啓傳曰知道
정조 22년
傳于徐龍輔曰不爲仕進承旨許遞前望單子入之待下批牌招察任
정조 22년
承旨前望單子入之兪漢寧落點
정조 22년
注書洪奭周書啓臣敬奉聖批馳往傳諭于廣州地中臺面松坡里右諭善李城輔所住處則以爲臣以難强之疾不得留連旅次徑出國門將尋鄕路而瞻望文陛眷顧講廳步步回首不能前進非但終南淸渭之戀而已忽於中夜邇列儼臨誕宣御批申之以口傳下敎勤勤懇懇可以感動木石伏地隕越不知所達而雲章爛然耀映累幅恍若更進黼座之下仰聆玉音之降徊徨踧踖尤不能自已況又辭旨之間猥加褒奬深賜假借至有千萬不敢當之敎如此恩命自有君臣以來誠所未聞此豈如臣無似所敢承當者哉然臣一息尙存則何敢仰負我聖上隆天重地之厚寵耶固當不計顚仆卽速奔趨以仰副留鑰凝竚之至意而不徒犬馬之疾頻數昏窒萬無一分自力之望又以一出而不宜復入大壞去就之廉防不能奉承德意只自罔知攸措而已昨筵時往時來之恩敎復及於批旨中惟此絲綸如天地之愛育萬品出於至誠無息之道臣雖冥迷豈無糜粉之思而耿耿苦衷唯在於不報之報恭惟大聖人陶鑄作成之化亦必霑及於一介微物矣夕間之虛辱王人臣之擅行之罪於是益彰無往非請譴之端也俄者恩頒謹已祗受而御府珍劑可使殘喘回蘇種種錫賚莫非繾綣之隆私不省報效之所也門鑰留待之敎尤爲惶隕何敢縷縷煩達遲滯時刻而微衷所激言不知裁重添瀆擾之罪云矣敢啓傳曰知道
정조 22년
以金履永囚單子傳于申耆曰分揀放送
정조 22년
以政官再牌啓辭傳于李海愚曰有筵敎於判堂判堂則勿爲出牌參議只推與參判更爲牌招
정조 22년
徐龍輔啓曰吏曹參判權裕參議魚用謙再牌不進推考傳旨及罷職傳旨今方捧入而開政命下之後連事違召不卽擧行事極未安參判所當更請牌招而係是一日三牌何以爲之敢稟傳曰參議只推與參判待開門牌招開政
정조 22년
應敎李翊模校理李貞運金銑副校理嚴耆副修撰李羲甲趙德潤等箚曰伏以臣等卽伏見朝紙始知有儒賢還尋鄕路之擧臣等誠不勝愕然失圖之至惟我元子宮睿姿岐嶷智思日開方當夏晷之漸長擧望講筵之無撤而我聖上克篤恩禮歷歲招延竟回東岡之遐心爰開离筵之講儀日吉辰良縟禮順成旣見鎭日詣廳又復三晝陪講睿學之將就庶覩薰陶之效聖心之倚毗實有昭融之契擧國臣民莫不懽欣不意此際歸章遽徹行駕徑發不小遲遲已越津頭固知難進易退自是儒者之本色謙讓辭巽亦緣職名之難據而臣等竊恐我殿下好緇之誠猶有未盡孚感而然也城鑰仍留近臣宣批欲留之盛意於斯爲至臣等竊自欽歎之不已而旣發之駕難期不遠而復已開之講將有間斷之慮今若場駒未縶浚旟莫挽則大違招徠之意誰任噵迪之責乎且伏念儒賢卽世祿之臣也與潔身長往永矢林樊者大有異焉苟殿下一心惓摯更加敦召則雖以儒賢謙約之操亦豈不幡然改圖卽日言旋乎伏願聖上懋盡誠禮期於必留千萬幸甚取進止答曰省箚具悉更勤招延之禮豈待爾等之言乎
정조 22년
戊午四月初七日辰時上御重熙堂右承旨入侍時行右承旨申耆假注書金啓溫記事官金景煥承膺祚以次進伏訖上曰右副承旨入侍出榻敎賤臣承命出傳右副承旨尹致性進伏上曰近日親病何如致性曰今則少愈方以焚黃下往長湍地矣上曰同副有實病云承旨知之乎致性曰聞是不能跨馬之病云矣仍命書傳敎曰同副承旨聞有實恙許遞又命書傳敎曰政官牌招開政上曰諭善之行已遠而聞其平日自奉似亦甚薄行具之齟齬殊可念也曾於講筵反復叩問雖未頻接其所存則可知矣承旨見之乎致性曰未見矣耆曰臣則稔知而自三十以前已稱以讀書之士矣上曰此是靜觀齋李端相後孫而與判敦寧李敏輔爲從兄弟矣見其狀貌亦有異於人者周旋之際樣不入俗可貴也今番則始旣以諭善敦召故雖力辭而果不得許副矣耆曰臣於朝紙得見朝講座目之頒布者則山林之書以右諭善之職名與特進等官混書座次者似違格例矣上曰晝講座目則經筵應參人外宗臣自宗親府武臣自兵曹修正而兩司則只以同爲入侍頒布於朝紙朝講則無宗武臣而兩司之直爲入侍例也山林之入侍朝講係是特例故依晝講兩司同入例使之書出頒布矣今聞以諭善之銜書出於參贊官之上云是豈成說而此是政院之所做錯耶耆曰此則自藝文館修正矣命書傳敎曰今因言端始知再昨朝講座目書出之大段做錯矣山林不以經筵官本銜入侍之故例不書之座目依晝講時微稟隨入兩司之書其職姓名於宗武臣下端之例使之頒示朝紙則藝文館之擧行極爲駭然況山林實職是軍銜則亦豈可以講職書之乎此雖微事所關於朝體則非細當該下番別兼春秋禁推不能檢飭之承宣亦爲推考以此傳敎載之翰苑故事此後必也遵守舊規事嚴飭又命書傳敎曰夜宣疏批期卿回心行邁日遠已渡津路及今承宣之追遣非不知近於虛禮禮亦不可廢予於卿豈效彌文而於其捲歸也勉留之常格誠可已而不已者卿或惠然肯從毋孤此企竚之心耶然卿之遐心如矢離弦昨日之尋鄕非由處義之別般難安則目下正當底道理當勸後期之踐約而已明知其必不欲復路强使之復路實欠誠實來頭更致之方唯在別致誠禮之如何今姑略之玆遣入侍承宣先傳書下敦諭仍以多少筵敎一一備傳卿之聞之必不以卿身自有其所勉膺不待申複若是則今日之下去可占後日之上來惟玆之敎實自肝膈中敷示竝冀諒照仍傳曰此敦諭右副承旨馳往儒臣所到處傳諭偕至其家更爲詳傳筵敎分付地方官傳致調痾所用相當食物又敎致性曰此敦諭承旨往傳而筵敎則昨亦有傳及者矣大抵山林之所負至重出處之際固異常格而旣已上來之後則成就君德出入胄筵卽其任耳今番則特以經筵爲已辭免之官銜而古人亦有行之者故以軍銜召入於經筵事面則終涉苟且矣目下悠悠萬事莫如懋實爲第一道理而儒臣屢日旅寓之餘旣爲調痾下往行邁已遠則果難於勉留矣然而儒臣一入則雖在收斂接待之際亦大有益於胄筵故必欲從後招延作爲歲課雖不能挽回今日尙可以更留後期此意必須詳諭于儒臣偕至本家申言前說也至於偕來一款旣不可以中道勉留則徒貽民邑廚傳之弊亦必欲以他日上來留約故今姑止之而附奏中若有長往邁邁不欲復入之意則承旨仍留偕入可也此非强欲敦迫而然實出於必致之苦心儒臣亦豈不思奉承之道乎承旨須一一備傳也上曰見史官書啓則儒臣文亦甚好矣卿未見之乎耆曰未及見之矣上曰卿其讀奏可也耆讀書啓訖上曰右副承旨卽爲出去下直後馳往也仍命退承史以次退出
정조 22년
戊午四月初七日未時上御便殿都承旨入侍時行都承旨徐龍輔記事官洪奭周金景煥承膺祚以次進伏訖上曰政官果皆入來耶龍輔曰竝違牌矣上曰判書勿爲出牌亞三銓更爲牌招事分付仍命退承史以次退出
정조 22년
行都承旨徐龍輔坐行左承旨沈晉賢坐直行右承旨申耆坐左副承旨尹致性奉命在外右副承旨李海愚坐直同副承旨金達淳坐注書曺錫中病洪奭周仕假注書金啓溫仕直事變假注書李錫祜仕
정조 22년
沈晉賢啓曰合辭方張之時兩司無詣臺之員事甚未安除在外疏批未下雜科進去外執義尹羽烈持平鄭繼忠李德鉉獻納徐有聞竝卽牌招何如傳曰允
정조 22년
沈晉賢啓曰禁衛大將徐有大以普賢峯補土處看審事出去矣所佩命召來請還納何以爲之敢稟傳曰仍佩往來
정조 22년
以備邊司坐起進不進單子傳于沈晉賢曰十五日日次次對進定於今日
정조 22년
傳于沈晉賢曰大臣備局堂上引見
정조 22년
以吏曹參議魚用謙牌不進罷職傳旨傳于徐龍輔曰只推更爲牌招
정조 22년
沈晉賢以兵曹言啓曰本曹正郞趙得永身病猝重屢度呈狀乞遞宿衛重地不可久曠今姑改差何如傳曰允
정조 22년
有政吏批判書金載瓚參判權裕牌不進參議魚用謙進行都承旨徐龍輔進啓曰判書金載瓚參判權裕牌不進小臣獨政未安何以爲之敢稟傳曰只出緊任以金達淳爲承旨李鼎德爲大司諫李魯春爲執義趙萬元爲持平李羲甲爲獻納白師謹爲左尹南公轍爲大司成崔履亨爲兵曹正郞李象鼎爲高城郡守金履永爲高靈縣監長水縣監柳尋春靑陽縣監李在翼相換兼大司成單南公轍
정조 22년
兵批判書李時秀病參判柳誼入直進參議金啓洛參知柳師模病行左承旨沈晉賢進大護軍蔡弘履護軍李鼎揆李泰永閔台爀洪仁浩副護軍李勉兢兪漢寧李肇源金祖淳宋銓徐郁修朴宗來副司直李魯春柳畊鄭㝡成金和鍾趙秀民副司果沈達漢趙萬元以上竝單付
정조 22년
徐龍輔啓曰新除授同副承旨金達淳卽爲牌招何如傳曰允
정조 22년
沈晉賢以兵曹言啓曰卽伏見慶尙左兵使李殷福右兵使安橚狀啓則道內各邑鎭束伍軍兵今春官鎭門聚點時發遣裨校探察則左道慶州等三十一邑無所執頉蔚山醴泉榮川永川義城慶山義興長鬐軍威等九邑軍兵老弱戰馬瘦瘠間或有之器械裝服亦有欠頉右道陜川等五邑行點節次器裝服色比他懸勝善山以監賑相値聚點退行晉州等二十一邑別無勤慢之可論聞慶縣軍兵不赴夥多本縣代行守城中軍鳥嶺山城別將韓得祚該縣座首從重科罪云矣官鎭門聚點係是詰戎之政則軍兵老弱戰馬瘦瘠俱極疎忽蔚山等九邑當該守令竝從重推考聞慶縣常時不能檢束之責亦不可無警該縣監一體從重推考何如傳曰允
정조 22년
沈晉賢以備邊司言啓曰頃以戰漕船通用便否別具成冊上送之意行會矣慶尙監司李亨元統制使尹得逵各以意見論列其通用之方矣所報諸條不無可採而疎漏掣礙之端亦非一二此必十分講究萬全無疑然後可以試可今姑置之更集衆見徐議通用之道何如傳曰允
정조 22년
義禁府啓目前假注書李南圭原情云云傳旨內辭緣泛稱遲晩刑推得情何如判付啓附過放送爲旀其餘時囚段置待下敎捧供之類亦爲附過放送爲旀邊景鵬之尙不擧行極爲駭然無所皁白公然仍囚似此謬習豈敢效嚬乎今日內擧行後草記爲良如敎又啓目粘連向前洪樂游亦身爲大祝莫重享事罪著不謹事之可駭莫此爲甚以此照律何如判付啓考律勘放爲良如敎
정조 22년
沈晉賢以摠戎廳言啓曰臣持默與濬川堂上徐有大同往普賢峯巡審都城主脈補土所則自北曲城九蹲峯至兄弟峯下雖不大段頹傷修補日久間或有流來沙汰處其在愼重之道不可不及今改築故方自臣營經紀始役而在前告由祭等節例自禮曹擇日設行矣今亦依此擧行何如傳曰允
정조 22년
金達淳以義禁府言啓曰時囚罪人洪樂游議處公事判付內考律勘放事命下矣洪樂游本府議啓內身爲大祝莫重享事罪著不謹事之可駭莫此爲甚以此照律罪取考律文則大明律祭享條有曰大祀牲牢玉帛黍稷之屬一事缺少者杖八十大典通編推斷條有曰犯私罪杖八十奪告身三等犯枉法受贓外笞杖竝收贖矣洪樂游杖八十收贖奪告身三等放送何如傳曰允如有功議各減一等可也
정조 22년
金達淳以義禁府言啓曰邊景鵬之尙不擧行極爲駭然無所皁白公然仍囚似此謬習豈敢效嚬乎今日內擧行後草記事命下矣罪人邊景鵬依前下承傳卽其地濟州牧大靜縣放逐而此囚之干犯非比尋常若依他例擧行則任其行止全無管束其在懲勵之道極涉疎忽以狀啓及本府跋語內辭意具罪目發遣府羅將押付本縣後嚴加防守事分付該道道臣及該牧使之意敢啓傳曰知道
정조 22년
戊午四月初八日申時上御便殿來待諸臣入侍時右副承旨李海愚記事官洪奭周金景煥記注官金珍恪一提學鄭民始壯勇大將趙心泰檢校直提學李晩秀原任直閣南公轍金祖淳李始源金勉柱檢校待敎沈象奎李存秀以次進伏訖上敎民始曰萬年堤役果爲善成乎民始曰果爲善成而貯水漸多則又當加勝矣敎心泰曰外營中軍之變通姑未定制者蓋以內外營軍制或有異同之嫌也肅廟壬戌禁營設置之初曾有以禁軍別將兼中軍之例內營亦欲倣此例以善騎別將兼中軍卿其詳考壬戌節目且爲參商物情以爲措處之地也敎民始曰卿見海伯疏乎民始曰俄纔得見而因此微瑣之事貽辱內閣至於如此臣旣爲長僚其所處義尤異他人謹當陳疏自劃期以必遞矣命書傳敎曰今夜弛禁仍命退諸臣以次退出
정조 22년
行都承旨權裕牌不進行左承旨沈晉賢坐行右承旨申耆坐左副承旨李勉兢坐直右副承旨李肇源坐直同副承旨李海愚坐注書曺錫中病洪奭周仕直假注書金啓溫仕事變假注書李弘源在外
정조 22년
沈晉賢以都摠府言啓曰今日入直內三廳武兼禁軍及軍兵等中日習射請出標信傳曰知道
정조 22년
申耆啓曰來十一日專經文臣殿講爲之事命下矣處所以何處爲之乎敢稟傳曰便殿爲之武臣專經講同日爲之
정조 22년
沈晉賢啓曰事變假注書李錫祜身病猝重勢難察任今姑改差何如傳曰允
정조 22년
傳于沈晉賢曰諸承旨持公事入侍
정조 22년
李錫祜改差以李弘源爲事變假注書
정조 22년
承旨前望單子入之權裕李勉兢李肇源落點
정조 22년
以兵曹監軍單子傳于李肇源曰受由郞廳改差令該曹口傳差出
정조 22년
吏曹口傳政事以李志容爲兵曹佐郞
정조 22년
李肇源啓曰行大司憲宋煥箕執義李魯春掌令李儒修在外掌令李益洙持平鄭繼忠趙萬元牌招啓辭未下監察茶時之意敢啓傳曰知道
정조 22년
李肇源以整理儀軌廳摠理大臣意啓曰園幸乙卯整理儀軌今已印出粧䌙矣進上進獻日字令日官池景喆推擇則今四月初十日卯時爲吉云以此日時本廳摠理大臣以下校正監印堂郞具儀仗鼓吹陪進明政殿月臺與承旨請承傳色奉入之意敢啓傳曰知道
정조 22년
李肇源以兵曹言啓曰五衛將崔海大身病猝重時月之內無望供職呈狀乞遞病旣如此則不可强令察任改差何如傳曰允
정조 22년
李肇源以義禁府言啓曰洪樂游杖八十收贖奪告身三等照律草記批旨內允如有功議各減一等事命下矣洪樂游七代祖履祥扈聖原從功臣永安尉五寸親云功議各減一等杖六十收贖奪告身一等之意敢啓傳曰知道
정조 22년
李肇源以義禁府言啓曰時囚罪人宋益鼎原情公事判付內施以定配之典事命下矣宋益鼎慶尙道安義縣定配而以判付內辭意具罪目依例發遣府羅將押送配所何如傳曰允
정조 22년
副應敎沈象奎疏曰伏以臣蒙愚疎闇質性素劣又蔑經事醜拙有餘徒荷寵光濫玷淸班旣未能對揚休命補爝火於日月又未能報答盛眷輸涔滴於河海于玆幾年紕繆愈出此臣之夙宵憂兢重以慙恧者也迺者黃海監司李義駿之疏出而其所汚衊殆無餘地臣等苟能隨處砥礪此言何爲而至哉撫心若墜無面可顯貽累淸揀有辱華貫於是乎益覺臣罪之大也何無大體不惟韓安國非之臣亦恥之顧於事實有不容不一言者蓋校書館鑄字價米之名始自壬辰年間提擧臣徐命膺劃得關西穀屬之本館而以關西而換屬海西在於辛丑自本館而移付內閣在於壬寅換移間雖如此穀物自有來歷道臣之認以設閣後所創想未及溯考而然矣且芸館之於內閣旣屬兼管則鑄米之隨而來付亦其勢卽然也第道臣春初之牒與今疏縷陳或不無多少矛盾者疏中之重言復言蓋曰作錢之從市直之爲屬民而準詳定之爲常憲其言誠是矣而牒報所列作錢之數則或有稍剩於詳定者此則任其屬民而業已擧行也或有懸縮於詳定者此則知爲常憲而猶復低昂耶且於昨冬有曰持難不在於從市直又曰穀貴邑分數加定然則其所謂屢度防塞者果未知何所據也至如其疏逐利忘義士夫而學胥吏之語蓋欲詆人而未免於還坐這裏旣曰內閣如此營邑尤可知則以一內閣之故而營邑之尤而效之者何也是未可知也乃若恕其未經事而略之以不足深責老成參量句斷儘好閣臣而未經事者臣實爲然而竊幸其亦有似此好箇消受之處也又如爲吏慫慂云云聽吏賭利雖極儱侗爲其猶賢乎異於此者故所以婉爲原情之論歟頗聞道臣之意曾以牒題爲怒今玆之多少蓄洩未必非此之所反而牒題之出卽在臣檢務之時當直之日臣之難安較異僚員其心愧恥不啻撻市玆敢冒陳愆訟仰瀆崇嚴伏乞聖明亟命削臣閣銜仍治臣砥礪無素之罪俾堂堂內閣毋得緣臣玷辱千萬大願臣無任云云省疏具悉爾其勿辭察職
정조 22년
左參贊鄭民始疏曰伏以臣偏荷洪造濫叨淸班已多年所人旣譾劣識又鹵莽上而不能推明聖志布德意於八域之中下而不能砥勵名行孚素信於同朝之間隨行逐隊碌碌庸庸人雖不言臣自知罪居常恧蹙如臨淵谷伏見黃海監司李義駿疏本錯愕惶愧良欲無言惟我聖上設置內閣愼選閣臣蓋欲讀書識理備淸讌之顧問禔躬飭行爲百僚之標準庸作治化之一助甚盛擧也如臣無似亦忝其中不能隨處飭勵隨事審愼忽因至微之事致此無限之辱貽羞簪紳之列有玷淸切之班得此於人乃其罪也揆以邦憲誅戮猶輕訟愆抱恥秪自縮伏而已檢校待敎沈象奎之疏略陳事實更何必呶呶較辨以重傷事體而第臣於該道臣事誠有未可曉者千包米區處有甚關係自己意見果如此則當初閣僚私相往復之時直曰不可斷然不從則都無事矣依違羈縻若從若否首尾累朔私書轉而爲公牒公牒轉而爲章牘看作大事章皇其辭事多不實言亦相反恣意凌轢極口詬辱閣臣固不足恤獨不能爲內閣地乎忌器之喩昔人攸訓惜乎慮不及此也假使往復之言或欠稱停私相責勉不害爲忠厚之道今乃忽登章奏噴薄爲說有若乘機肆氣故欲汙衊者然其意果何居乎士夫交際以禮爲貴同朝相與以敬爲主彼之盛怒似在於雖道伯無所顧藉而朝廷之設置官職亦自有內外輕重之別以閣臣而不顧藉道伯固未爲得以藩臣而不顧藉閣臣尤未前聞尤而效之倍有甚焉其在體統事面果何如也抑臣於其疏尤有駭惋者有曰臣則知其非出聖志又曰家喩戶說無以解惑此事極微細至瑣屑雖閣僚本不足與聞而適因道臣之親熟爲閣吏偶及之耳下民蚩蚩愚而亦神誰以此起疑致眩於莫尊莫嚴之地而爲道臣者敢以妄率之言煩諸章奏之間眞箇有眩惑衆聽之慮寧不寒心內閣壯營近爲言者之資斧而秪緣臣等之不忠無狀間有不免貽累之歸此實臣等之死罪也冒叨閣僚之長凡厥有罪義當先被而恥辱如此孤負如此何敢抗顔復廁於閣臣之列重貽內閣之羞哉玆陳短章仰請譴何伏乞聖明亟削臣提學之任仍治臣罪以靖私義千萬幸甚臣無任云云答曰省疏具悉善乎諸葛之言曰諸有忠慮於國者勤攻吾闕事可成功可翹足而待藉未見諒於人一付之勤攻是所謂休休有容卿其勿辭從速行公
정조 22년
戊午四月初九日卯時上御誠正閣諸承旨持公事入侍時行左承旨沈晉賢行右承旨申耆右副承旨李海愚同副承旨金達淳記事官洪奭周假注書金啓溫記事官金景煥承膺祚檢校待敎李存秀以次進伏訖上曰承旨中誰不入來乎晉賢曰都承旨以食傷有實病左副承旨奉命在外俱未登筵同副承旨則雖入侍而昨日落馬云矣上命書傳敎曰都承旨挾食同副落馬俱有實病與奉命在外承旨許遞前望單子入之待下批牌招察任晉賢讀奏黃海監司李義駿狀啓安岳郡守朴載淳中營將仍差察任事平安監司朴宗甲啓本罪人白師球宣川府水軍充定事海愚讀奏黃海監司李義駿狀啓稅船護送事安岳郡守朴載淳到任事訖耆曰再明日專經文臣殿講合行春夏孟朔講矣試官亦當兼行乎上曰依此爲之耆曰知義禁金思穆懸牌屢日尙不膺命事甚未安矣上曰懸牌今爲幾日乎耆曰六日矣命書傳敎曰重臣處義未免太過況朝牌之屢日委置朝房豈有如許事面乎知義禁金思穆罷職又命書公事判付訖仍命退諸臣以次退出
정조 22년
戊午四月初九日申時上御便殿右副承旨入侍時右副承旨李肇源記事官洪奭周金景煥承膺祚檢校直提學李晩秀原任直閣金祖淳李始源以次進伏訖上曰儀軌進書旣已擇吉今日先入擇吉草記明日則以印進件數更爲草記也又敎曰南公轍以向來臺啓中近來大司成一句引義云如欲以近來二字爲嫌則丙申以後泮長其將人人自劃耶雖指名論勘之事一伸之後猶當行公況此事乎此亦以其苦銜之故皆欲規避而然也是豈成說乎仍命退諸臣以次退出
정조 22년
行都承旨李晩秀未肅拜行左承旨沈晉賢坐行右承旨申耆坐直左副承旨李勉兢坐右副承旨李肇源坐同副承旨李海愚坐直注書洪奭周仕一員未差假注書金啓溫仕直事變假注書李㬖仕
정조 22년
藥房提調李祖源副提調申耆啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 22년
李勉兢啓曰臣勉兢依定式進詣香室香祝樻祝板袱子奉審則精潔之意敢啓傳曰知道
정조 22년
沈晉賢啓曰臣晉賢入直禁軍戎器點考進去下直之意敢啓傳曰知道
정조 22년
李勉兢啓曰漢城左尹白師謹除拜後過三日不爲出肅依定式推考警責仍卽牌招察任何如傳曰允
정조 22년
李勉兢啓曰三品官之無得過三日循例請牌曾有飭敎而大司成南公轍除拜後過三日不爲出肅事體所在誠極未安從重推考仍卽牌招察任何如傳曰允
정조 22년
沈晉賢啓曰臣依定式進詣仁政殿月臺入直禁軍戎器點考則皆無頉仍以傳敎內辭意勞問則亦皆好在云矣敢啓傳曰知道
정조 22년
傳于李勉兢曰儀軌進獻時入來堂上及監印諸臣留待
정조 22년
李勉兢啓曰整理儀軌堂上鄭民始李時秀李晩秀監印閣臣金祖淳依下敎來待矣傳曰入侍
정조 22년
傳于李勉兢曰整理儀軌摠理大臣以下竝書啓
정조 22년
李弘源在外代以李㬖爲事變假注書
정조 22년
以四月朔專經武臣講官單子傳于李肇源曰正月朔講兼行
정조 22년
沈晉賢啓曰今此試官中時無職名人令該曹口傳付軍職何如傳曰允
정조 22년
兵曹口傳政事副護軍金達淳
정조 22년
傳于李勉兢曰政官牌招開政
정조 22년
有政吏批判書金載瓚進參判未差參議魚用謙進左副承旨李勉兢進以李益運爲吏曹參判洪秀晩爲修撰朴吉源爲副修撰尹弘烈爲知敦寧朴宗甲爲知義禁高鳴鶴爲直講曺錫中爲宗簿主簿養賢庫直長單金元默兼春秋單李錫垕
정조 22년
傳于李勉兢曰在外掌令許遞今日政差出
정조 22년
傳于李勉兢曰在外兵曹郞廳改差今日政差出
정조 22년
再政以金近淳爲掌令權昌益爲慶尙都事曺錫中爲兵曹佐郞
정조 22년
兵批判書李時秀進參判柳誼參議金啓洛病參知柳師模入直行左承旨沈晉賢進以姜游爲知事趙恪爲僉知尹行頤爲曹司衛將李相豐爲忠翊將尹孝儉爲訓鍊正李普漢爲慶尙左兵使洪檊爲五衛將護軍鄭大容副護軍李晦植副司直李顯默朴吉源玄重祚副司果朴宗京金熙華鄭允僑竝單付
정조 22년
李勉兢啓曰注書曺錫中陞六事命下矣被薦人尹命烈柳台佐薦狀依例成送吏曹之意敢啓傳曰知道
정조 22년
李肇源啓曰行大司憲宋煥箕執義李魯春掌令李儒修在外李益洙持平鄭繼忠趙萬元牌招啓辭未下監察茶時之意敢啓傳曰知道
정조 22년
以慶尙監司李亨元狀啓醴泉郡前都事金永弼母金氏年九十一歲封爵一款令該曹考例稟處事傳于李勉兢曰大抵老老之政何時不然而年來益念絜矩之義事係尊高年尤有十分致意則應抄見漏尙可諉之邑倅之不察爲道伯者掩置追報之邑牒有此晩時登聞況所漏者非村里庶民之老母乎道伯事殊未妥當爲先越捧一等前都事金永弼母金氏今日政應授封爵下批仍令政院具有旨三懸鈴下送
정조 22년
申耆以戶曹言啓曰時御所內各司雨漏處修改吉日令日官池景喆推擇則今月十三日卯時爲吉云以此日時擧行何如傳曰允
정조 22년
沈晉賢以兵曹言啓曰專經武臣講官加抄啓人員及減下人員別單書入之意敢啓傳曰知道
정조 22년
沈晉賢以兵曹言啓曰今四月十一日武臣賓廳武經講書日次而專經文臣武臣殿講相値不得爲之之意敢啓傳曰知道
정조 22년
沈晉賢以兵曹言啓曰義士車禮亮後孫令吏兵曹搜訪其中可用者一人草記事奉承傳關問該道矣卽接前平安監司朴宗甲回移則車禮亮玄孫閑良心光卽今番特除僉知雲輔之子年爲三十五歲今方業武云矣敢啓傳曰令御將特付勸武軍官分付該道給糧馬上送待其上來後招見身手草記可也
정조 22년
申耆以訓鍊都監言啓曰本局分授內外山松蟲今方熾盛依例以坊民拾去之意分付漢城府何如傳曰允
정조 22년
申耆以禁衛營言啓曰本營字內內外南山松蟲今方熾盛依例以坊民拾埋之意分付漢城府何如傳曰允
정조 22년
沈晉賢以禁衛營言啓曰各軍門試射時沒技人別單書入曾有前例矣今四月初九日番中日時羅州軍閑良洪得天片箭貫一中邊二中沒技依例別單書入之意敢啓傳曰知道
정조 22년
申耆以御營廳言啓曰本廳字內松蟲今方熾盛依例令坊民拾去之意分付漢城府何如傳曰允
정조 22년
李海愚以御營廳言啓曰義士車禮亮後孫搜訪兵曹草記批旨內令御將特付勸武軍官分付該道給糧馬上送待其上來後招見身手草記可也事命下矣依傳敎義士車禮亮玄孫閑良心光本廳勸武軍官差下後給糧馬斯速上送事分付該道道臣之意敢啓傳曰知道
정조 22년
李肇源以義禁府言啓曰京畿徒流案入之楊根郡徒一年定配罪人黃仁煐名下放字書下矣京畿楊根郡徒一年定配罪人黃仁煐放送事分付該道道臣之意敢啓傳曰知道
정조 22년
左副承旨尹致性狀啓臣於行護軍李城輔處傳諭緣由昨已馳啓爲白有在果臣謹依聖敎仍爲隨往于驪州牧州內面弘門里行護軍李城輔所住處更爲詳傳筵敎是白乎則以爲臣猥蒙聖慈軫念賤疾講吏掖隷相繼道路齎藥賜饌恩波汪洋實似枯荄逢春復有生意一縷殘喘賴以綿延玆者又特降格外之異數委遣承宣申以別諭繼之以口傳下敎非徒以待士之殊禮施之於不稱之賤身而已十行絲綸愈益隆摯旣於難强之病照燭無餘許其乞歸之懇示以務實之政俾得以安意還鄕而又以眷顧不置之殊寵有一年一次來往之敎丁寧懇至愈往而彌篤如天地之道至誠無息有可以格神祗而感豚魚惶隕懍蹙之餘益不勝瞻天攢頌而竊念臣之今番冒進不但爲一伸延頸之忱切欲呈身露實祈收誤恩快解欺誣之辜也今乃天眷彌隆而賤臣之罪戾益大只自夙夜戰慄實無措躬之所至於必不以身自有之敎臣亦常有不命猶承之意況此縷縷恩諭逈出尋常臣若無感激洪私之心則是無人理也無臣分也將何以抗顔自立於人類乎又況宣冊大禮欲伸舞蹈之誠者自是臣子之恒情而聖敎乃及於此此豈爲辭以疾之時乎臣之區區情病如有一分可强之勢則固當竭蹶奔趨仰答我聖上不世之殊遇而顧以難醫之症氣息奄奄有不敢預爲料量者淸問之下不知所以仰對也云矣臣則今方復路上京緣由竝以馳啓爲白臥乎事